František Čitbaj

Doc. ICDr. František Čitbaj PhD. (* 22. január 1957, Prešov† 10. január 2026, Košice) bol slovenský gréckokatolícky kňaz, mitroforný protojerej, vysokoškolský pedagóg, cirkevný sudca a kánonista.

 Život 
Narodil sa v roku 1957 v Prešove, no vyrastal v Drienove. Stredoškolské štúdium absolvoval na prešovskom gymnáziu. Následne študoval teológiu na Cyrilo-metodskej bohosloveckej fakulte v Bratislave.

Ešte pred vysviackou sa oženil s Helenou Majcherovou, s ktorou mal neskôr päť detí. Kňazskú vysviacku prijal 14. júna 1981 z rúk križevského eparchu Joakima Segediho. Počas prvých takmer dvoch desaťročí pôsobil v rámci Prešovskej archieparchie, kde získal rozsiahle skúsenosti v pastoračnej službe. Postupne bol správcom farnosti v Levoči (1981 až 1982), kaplánom v Michalovciach (1982 až 1983), správcom v Ruskej Novej Vsi (1983 až 1992), excurrendo Drienove (1984 až 1985), Prešove (1992 až 1994) a Humennom (1995  až 1999). Počas svojho kňazského pôsobenia postavil viacero farských kostolov. Eparcha Ján Hirka ho v roku 1993 vymenoval za riaditeľa Biskupského úradu v Prešove, čo ho priviedlo k hlbšiemu záujmu o kánonické právo.

V roku 1999 bol inkardinovaný do novozriadenej Košickej eparchie, v ktorej zastával viacero úradov. Ako farár pôsobil vo farnosti Košice-Furča (1999 až 2001) a následne v Košiciach‑Ťahanovciach (2001 až 2003). Do tejto komunity sa po rokoch vrátil ako výpomocný duchovný, pričom od roku 2021 tam prežíval aj obdobie kňazského odpočinku.

Teologické a právne vzdelanie absolvoval na Katolíckej univerzite v Lubline, kde v roku 1998 získal licenciát (ICLic.) a následne v roku 2005 dosiahol doktorát z kánonického práva (ICDr., PhD.). Akademické pôsobenie zavŕšil habilitáciou na Gréckokatolíckej teologickej fakulte Prešovskej univerzity v roku 2011. Na tejto fakulte (2003 až 2021) a dočasne aj na CMBF UK (2002 až 2003) už pred tým pôsobil ako odborný asistent v oblastiach kánonického práva, ekleziológie a cirkevnej legislatívy. V rokoch 2000 až 2003 zastával funkciu šéfredaktora odborného časopisu Logos, kde prispieval k formovaniu akademickej diskusie v oblasti teológie a kánonického práva.

V eparchiu pôsobil v oblasti cirkevného súdnictva, najprv ako súdny synkel a neskôr ako sudca Cirkevného súdu Košickej eparchie. Dlhodobo bol členom Rady konzultorov a Presbyterskej rady, čím sa podieľal na rozhodovacích a poradných procesoch eparchie. Venoval sa aj permanentnej formácii kňazov a aktívne spolupracoval pri tvorbe partikulárneho kánonického práva v rámci Rady hierarchov.

V roku 2020 mu bola udelená Cena mesta Košice. 

Ku koncu života bol chorý a pripútaný na invalidný vozík. Zomrel v januári 2026 počas hospitalizácie v Novej univerzitnej nemocnici v Košiciach. Pohrebné obrady sa konali 15. januára 2026 v Katedrále Narodenia Presvätej Bohorodičky v Košiciach. Pochovaný bol v Drienove.

 Dielo 
Čitbaj bol odborníkom na kánonické právo, ale aj na pastoráciu rozvedených katolíkov. Venoval sa aj rímskemu právu, Bol autorom skrípt Slobodná Cirkevslobodná spoločnosť, Základné inštitúcie Rímskeho práva a ďalších publikácií v periodikách.

Významne sa podieľal na preklade Kódexu kánonov východných cirkví do slovenčiny.

 Referencie 

Kategória:Osobnosti z Prešova
Kategória:Slovenskí gréckokatolícki kňazi
Kategória:Slovenskí kánonisti
Kategória:Slovenskí sudcovia
Kategória:Slovenskí prekladatelia
Kategória:Slovenskí vedeckí spisovatelia
Kategória:Absolventi Rímskokatolíckej cyrilometodskej bohosloveckej fakulty Univerzity Komenského v Bratislave
Kategória:Vyučujúci na Gréckokatolíckej teologickej fakulte Prešovskej univerzity v Prešove